
Túto knihu venujem mojim rodičom
„Márii a Michalovi“
a
mojim súrodencom.
Ďakujem všetkým mojim drahým priateľom, ale aj nepriateľom,
že obohatili môj život...
INGREDIENCIE NÁTIERKY
NA CHLEBE ŽIVOTA
I.
Prebudiť sa v živote rovno v jeho strede...
Preľaknutý v pomykove...
A čo teraz?
Byť vlastnou tvárou môžeš, alebo prevliecť
sa do inej kože.
II.
Každý deň spoznávaš sám seba.
Porovnávaš tisícero svojich tvári.
Táto je pekná, táto dobrá..
Tamtú by som chcel.
Tisíc tvári nosíš každý deň.
III.
Už nevieš kto si.
Už nevieš aký máš byť.
Prestaň sa prispôsobovať, pretože tak nikdy
nespoznáš sám seba.
IV.
Na púšti spoznáš čo je voda.
Po púšti chodíš každý deň,
keď pozrieš sa na človeka.
V.
Nedôveruješ ľuďom.
Vraj si uzavretý.
Opýtaj sa ľudí, čo všetko
si im už povedal.
VI.
Sme zamilovaní do života,
ale nie do každodenného.
VII.
Milovať chceme iba raz,
ale milovaní chceme byť každým.
VIII.
Nerozhodol som sa žiť.
A prečo žiješ?
Možná odpoveď – lebo si pesimista
a ani smrť pre teba neznamená koniec.
IX.
Čas zabíjame nudou,
ale neustále pripomíname
„mám málo času.“
X.
Milovať, či zabúdať?
Žiť či umierať?
Čo z toho nerobíme každú chvíľu?
XI.
Máme zlomené srdce.
Lásky utiekli do neznáma.
Osamelosť mi zaplnila srdce láskou
ku každému.
XII.
Myslíš že si sám?
Slzy máš takmer v dlani.
Myslíš, že tvoj život je obrovská prázdna diera?
Veď si ešte mladý a v päťdesiatke sa máš
ešte len po druhý krát narodiť...
XIII.
Láska je silou dobra.
Ľudia sa ňou ničia.
XIV.
Dôvera je kľúčom.
Vieš k čomu?
Nezabudni, že iní môžu použiť
aj šperhák.
XV.
Neprišli sme sa nenávidieť, ale milovať...